ועדת החינוך והתרבות, כנסת 15, פרוטוקול מספר 543, 2002-11-11 10:30

זבולון אורלב: בוקר טוב, אני מתכבד לפתוח את הישיבה בעניין אישור תקנות סיווג, סימון ואיסון שידורים מזיקים, התשס"ב-2002.

זבולון אורלב: בראשית הישיבה אני מקדם בברכה את החבר החדש של ועדת החינוך והתרבות, פרופ' עוזי אבן.

זבולון אורלב: בהצלחה.

זבולון אורלב: הדיון הזה מתקיים בעקבות רביזיה שלי על סעיף 3(ב)(1), שבו נאמר: "על אף האמור בתקנת משנה (א), רשאי הגוף המפקח להתיר לאחראי לסימון – (1) לגבי מישדר המשודר בשיטת שידור ספרתית, כי סימן יופיע ברצועת המידע המתייחסת למשדר בלבד".

זבולון אורלב: כלומר, הסימן לא יופיע על גבי המסך כל שלושים שניות וקופץ כל חצי שעה, אלא יופיע ברצועת שידור ספרתית.

זבולון אורלב: אפשר לעשות את זה בדיגיטלי, שזה מאה אחוז של הלוויין ואיקס אחוזים בכבלים.

זבולון אורלב: בינתיים זה לא שייך לערוץ 2 או לערוץ 1.

זבולון אורלב: מישהו יכול לנמק למה בשיטת שידור ספרתית הסימן יופיע רק ברצועת מידע?

עידית צ'רנוביץ: אני נציגת שר התקשורת ונתבקשתי להציג את עמדתנו כפי שהובעו בתקנות וגם כפי שהשר הבהיר בדיון הקודם.

עידית צ'רנוביץ: שר התקשורת סבור שאפשר לאפשר לגורם המפקח להתיר את הסימון על ה-EPG ולדעתו זה עומד בקנה אחד עם מטרת החוק.

עידית צ'רנוביץ: אנחנו חושבים שזה ישמש גם כלי עזר להורים כי הרצועה יכולה לעלות בכל שלב.

עידית צ'רנוביץ: מצד שני אנחנו מבקשים שהוועדה תטמיע את השינויים הטכנולוגיים ולכן אנחנו חושבים שמתייתר הצורך לסמן את זה.

עו"ד ליאור פורת: בשיטה הדיגיטלית כל המידע הנלווה למשדר נמצא למטה וכך מקובל ברחבי העולם.

עו"ד ליאור פורת: גם אם לקוח נכנס לתכנית באמצע תכנית אחרת, המידע מופיע על גבי המסך ולא רק פעם בחצי שעה.

עו"ד ליאור פורת: מופיעים שם פרטים כגון: סיווג המשדר, משך המשדר ויש גם תקציר על התכנית.

זבולון אורלב: מה נהוג בעולם?

עו"ד ליאור פורת: בשיטה הדיגיטלית בעולם השימוש הוא ב-EPG.

זבולון אורלב: והוא לא על המסך?

עו"ד ליאור פורת: לא בדקתי את כל המדינות.

זבולון אורלב: האם יש מישהו שיודע מה מקובל בעולם בשיטת השידור הדיגיטלית?

זבולון אורלב: האם מסתפקים שם רק ברצועת המידע או שלא מסתפקים והסימון מופיע גם על גבי המסך?

עוזי אבן: אני יכול להעיד על צרפת, גרמניה ואנגליה שם זה קיים ברצועת השידור ולא מופיע על המסך.

פרופ' אלי פולק: בקנדה זה מופיע על המסך.

זבולון אורלב: בשידור דיגיטלי?

פרופ' אלי פולק: התשובה חיובית ככל שאני יודע.

זבולון אורלב: מעיד פרופ' אבן שאין הדבר כך באנגליה, גרמניה וצרפת.

עו"ד ליאור פורת: כל המידע שהצופה רוצה לראות נמצא למטה והוא יוכל לראות איזה סרט זה – פעולה, אימה, דרמה וכו'.

זבולון אורלב: אני רוצה להבין את המצב המשפטי שלנו.

זבולון אורלב: שר התקשורת מציע כללים והוועדה יכולה לאשר או לא לאשר את הכללים.

זבולון אורלב: היא יכולה לאשר או לא לאשר קטע מסוים, ואז השר חייב לאשר את הכללים בלי הסעיף הזה?

מירב ישראלי: השר לא חייב.

זבולון אורלב: בעקבות הרביזיה שלי שוחחתי עם שר התקשורת וניסיתי לשכנע אותו, כי אישית אני חושב שזאת טעות.

זבולון אורלב: זה ישגע את הצופה הישראלי כי בשידורי ערוץ 1 וערוץ 2 זה יופיע על המסך, בשידורי הלוויין הכל יופיע ברצועת המידע, בשידורים הדיגיטליים בכבלים זה יופיע ברצועת המידע אבל בשידורים האנלוגיים בכבלים זה לא יופיע ברצועת מידע אלא רק על המסך.

זבולון אורלב: מהטעמים האלה טענתי שכל עוד השידור במדינת ישראל אינו אחיד, אי אפשר לשגע את האנשים, אבל לצערי לא שכנעתי אותו.

זבולון אורלב: יש לנו שתי אפשרויות: או לאשר את הכללים כפי שהם או לא לאשר אותם.

זבולון אורלב: ליתר השינויים שעשינו הוא הסכים.

פרופ' אלי פולק: נאמר כאן שהסיבה להתנגדות לסעיף הזה היא כלכלית ותיעשה בדיקה כדי לדעת מה העלות של הכנסת השיטה.

פרופ' אלי פולק: הייתי רוצה לפרוטוקול לדעת האם מישהו עשה את הבדיקה הזאת, בכמה מדובר והאם באמת מדובר בפגיעה בצרכן?

עוזי אבן: לא הייתי בכל הדיונים הקודמים, אבל אחרי כשקראתי את לשון התקנות נוכחתי לדעת שכל סרטי האנימציה לילדים יהיו פסולים כולם ואז מה הועילו חכמים בתקנתם?

עוזי אבן: נראה לי תמוה שלא שמו לב לנקודה הזאת ואני לא יודע אם זה לא מאוחר מדי, אבל כדאי לפחות לפנות לשר ולהסביר לו שעל פי הגדרות הסימון האלה, כל סרטי האנימציה לילדים יהיו אסורים לצפיה לילדים.

חיימון גולדברג: הבעיה העיקרית תהיה ההתייחסות של הילד לסימון.

חיימון גולדברג: אם הילד ראה את הסימון על תכנית ילדים, איך הוא יתייחס אליו באמת בתכנית שאינה בשבילו?

זבולון אורלב: המסמנים יצטרכו באמת לתת את דעתם על הסוגיה הזאת.

זבולון אורלב: מבחינה פרוצדורלית אנחנו איננו מקיימים על כך דיון ראשית מפני שהחוק אושר בשלוש קריאות, התקנות כבר אושרו ואנחנו מקיימים כאן דיון בעקבות בקשת רביזיה שלי.

עוזי אבן: אני מסכים איתך, אבל כדאי לפתור את סרטי האנימציה מהצורך בסימון.

זבולון אורלב: היתרון של הכללים הוא שהשר יכול לבוא בכל עת לוועדה ולבקש לשנות אותם.

זבולון אורלב: הכללים נמצאים בתקנות ולא צריך שלוש פעמים חקיקה ראשית.

זבולון אורלב: אני מניח שזה לא יהיה רק עם סרטי אנימציה, אלא ודאי יצטברו עוד אי אלה בעיות.

זבולון אורלב: מישהו מוכן לענות לשאלה של פרופ' אלי פולק?

זבולון אורלב: האם נעשתה בדיקת עלות בסוגיה הזאת, כפי שביקשנו?

זבולון אורלב: האם משרד התקשורת עשה בדיקת עלות?

עו"ד ליאור פורת: פנינו לספקי התוכנה ושאלנו כמה יעלה לנו גם בזמן וגם בכסף לפתח את התוכנות שיידרשו פה, אבל עדיין אין לנו תשובות.

זבולון אורלב: באיזה סדרי גודל מדובר?

עו"ד ליאור פורת: עשרות רבות של אלפי דולרים.

פרופ' אלי פולק: כלומר, פחות משקל לכל צרכן.

עוזי אבן: ההנחה שלך היא שכל צרכן מעוניין בזה.

פרופ' אלי פולק: בפעם שעברה טענתם שזה יעלה הון תועפות והשר בא ונימק מדוע צריך לקבל את הסעיף.

פרופ' אלי פולק: הוא אמר שהוא לא רוצה להביא לידי שבירת הכבלים כי יש להם בעיות כלכליות.

זבולון אורלב: גב' שטרנבך מייצגת את הכבלים.

זבולון אורלב: האם יש לך עלויות?

אסתר שטרנבך: העלויות שהזכרנו בישיבה הקודמת, חמישה מיליון שקל, התייחסו ליישום התקנות האלה בשיטה האנלוגית.

אסתר שטרנבך: לא דיברנו על עלויות השיטה הספרתית והתקנה אושרה.

זבולון אורלב: אם אני מסיר את בקשת הרביזיה צריך להצביע?

מירב ישראלי: מכיוון שהחזרת את זה, צריך להצביע.

עידית צ'רנוביץ: אדוני היושב ראש, האם אתה מאשר שנפתח עוד שני סעיפים לדיון?

זבולון אורלב: אני מוכן לשמוע, אבל מבחינה פרוצדורלית אני יכול לא להעלות אותם כלל להצבעה.

עידית צ'רנוביץ: אני מבקשת להעלות את עניין מישדר החוץ וסעיף התחילה.

זבולון אורלב: אני לא אפתח עכשיו את הדיון בעניין מישדר החוץ.

זבולון אורלב: מה הבעיה עם מועד תחילת התקנות?

עידית צ'רנוביץ: השר הציע בפעם הקודמת שזה יהיה חצי שנה לכולם, כלומר גם לערוץ 1 ו-2.

זבולון אורלב: למה?

זבולון אורלב: יש הבדל בין BROADCAST לבין ערוצי נישה.

זבולון אורלב: בתקנות שקיבלנו היה כתוב שה-BROADCAST יכול להתארגן בתשעים יום.

מלם יפה: הבעיה היא הדיפרנציאציה בין השידורים, הפער הגדול שיש.

מלם יפה: אנחנו סבורים שלא הונחה תשתית עובדתית מספיקה להצדיק פער של חצי שנה.

זבולון אורלב: יש פה מישהו מהערוץ הראשון?

קרני ז'אנה: כן.

זבולון אורלב: למה אי אפשר תחילה תוך תשעים יום.

קרני ז'אנה: אנחנו לא פנינו בבקשה, אבל אני חושבת שאותה תשתית שנדרשת לתוכנה זהה.

זבולון אורלב: נאמר לנו שיש הבדל גדול מאד כאשר מדובר בארבעים ערוצי נישה – צריך לראות את הסרטים, צריך לבדוק אותם וכן הלאה.

זבולון אורלב: זאת היערכות שונה לחלוטין.

זבולון אורלב: השר אמר תשעים יום ואנחנו אישרנו את בקשתו.

זבולון אורלב: יש הבדל יסודי והוועדה כבר דנה בו כמה וכמה פעמים.

זבולון אורלב: האחריות הציבורית כלפי שידורי BROADCAST היא אחריות שונה לחלוטין מהאחריות לגבי ערוצי נישה.

זבולון אורלב: בערוצי נישה כל אחד רואה את הפלח שלו, אבל בערוץ כללי הפתוח לכלל הציבור עם 95% נגישות, זה שונה.

זבולון אורלב: הרשות השניה מיוצגת פה?

חיימון גולדברג: לא הגשנו בקשה.

זבולון אורלב: הואיל ורשות השידור לא הגישה בקשה והרשות השניה לא הגישה בקשה והזכיינים נמצאים כאן ולא מעלים את זה, אני מציע להשאיר את זה כפי שהוא ואני לא פותח את הדיון בנושא.

מירב אופיר: יש מספר דברים שאנחנו מבקשים לדון בהם.

זבולון אורלב: החוק הראשי אושר לפני שנה ושלושה חודשים והיו צריכים להגיש את התקנות תוך חצי שנה.

זבולון אורלב: השר הגיש את התקנות, אחרי הפצרות רבות שלנו, ואמר לנו שהתייעצו עם כל הגופים.

זבולון אורלב: אתם צריכים לדבר קודם עם השר ואחר כך לבוא אלינו.

זבולון אורלב: השר מבקש מאיתנו לאשר או לא לאשר כללים או שאנחנו משכנעים אותו להגיש לנו בקשה אחרת.

מירב אופיר: בסעיף 4(ב) נאמר: "מישדר שמשכו מעל שלושים דקות, ישא סימן כאמור בכל שלושים דקות למשך שלושים שניות רצופות".

מירב אופיר: בסעיף (ג) נאמר: "מבלי לגרוע מהאמור בתקנת משנה (ב), במישדר שבמהלכו משודרים פרסומות.

מירב אופיר: .. יוצג סימן מיד עם חידוש השידור לאחר הפסקת הפרסומות.

מירב אופיר: .. וזאת למשך עשר שניות".

מירב אופיר: כאשר אני משדרת תכנית שמתחילה ב-09:00 ומסתיימת ב-10:00 יש בה שני מקבצי פרסומות, אחד ב-09:20 ואחד ב-09:40, וכך זה בדרך כלל.

מירב אופיר: הסימן יצטרך להופיע פעם אחת בתחילת המשדר ב-09:00, פעם שניה ב-09:20 כשאני אחזור מהמקבץ, פעם שלישית ב-09:30 בגלל סעיף 4(ב) ופעם רביעית ב-09:40.

זבולון אורלב: נכון.

זבולון אורלב: לזה בדיוק השר התכוון.

מירב אופיר: זה נראה לי הפרעה לציבור.

זבולון אורלב: גברתי, יגיש השר בקשה, נדון בה.

מירב ישראלי: צריך למחוק את ההערה הנוגעת לצורת הסימן ולצבעו אם לא רוצים לדון בה.

זבולון אורלב: הסרנו את ההערה.

זבולון אורלב: אני מצביע על אישור הכללים.

זבולון אורלב: נא להצביע.

זבולון אורלב: בעד אישור הכללים – רוב נגד – אין נמנעים – אין הכללים אושרו.

זבולון אורלב: הכללים אושרו.

זבולון אורלב: תודה רבה לכם, הישיבה נעולה.